מספר פנימי: 2086234

הכנסת העשרים ושלוש

**יוזמת:**  **חברת הכנסת** **אורלי לוי אבקסיס**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/641/23

הצעת חוק פיקוח על מחירי מצרכים ושירותים (תיקון – הגבלת מרווחי שיווק על ירקות),

התש"ף–2020

|  |  |  |
| --- | --- | --- |
| תיקון סעיף 11 | 1. | בחוק פיקוח על מחירי מצרכים ושירותים, התשנ"ו–1996[[1]](#footnote-2) (להלן – החוק העיקרי), בסעיף 11(א)(2), אחרי "כאמור בסעיף 12(ב)" יבוא "או 12א".  |
| הוספת סעיף 12א  | 2. | אחרי סעיף 12 לחוק העיקרי יבוא: |
|  |  | "הגבלת מרווחי שיווק על ירקות | 12א. | (א) שר החקלאות ופיתוח הכפר, באישור ועדת הכלכלה של הכנסת, יקבע סל בסיסי של ירקות שמחירם יהיה בפיקוח. |
|  |  |  |  |  |  | (ב)  שר החקלאות ופיתוח הכפר יקבע, בצו, את שיעור הרווח המרבי שניתן להפיק ממכירת ירקות הכלולים בסל הבסיסי כאמור בסעיף קטן (א); על צו כאמור יחולו הוראות חוק זה, בשינויים המחויבים, כאילו נקבע בו מחיר מרבי; לעניין זה, "רווח" – כפי שיוגדר בצו כאמור." |

דברי הסבר

במדינת ישראל, לפי נתונים הנכונים לשנת 2014, חיים קרוב לשני מיליון תושבים מתחת לקו העוני, שהם כ-25% מכלל אוכלוסיית המדינה, מתוכם קרוב ל-900,000 ילדים. ילדים רבים הולכים לישון ללא ארוחה חמה ונשלחים ללא כריך לבית-הספר. אכן, נעשים מהלכים חיוביים בכיוון, אולם עד כה נדמה כי לא די בהם. המחאה החברתית שפקדה את ישראל בשנת 2011 הייתה דוגמה לכך ולעול יוקר המחייה הרובץ על תושבי המדינה, וכך גם "מחאת המילקי" שפרצה בחודש אוקטובר 2014, והציפה מחדש את המצוקה ואת מגמת הירידה מהארץ כפועל יוצא ממצוקה זו.

כפי שצוין, משפחות רבות מצויות מתחת לקו-העוני ומצבן הסוציו-אקונומי מונע מהן אף את המצרכים האלמנטריים ביותר. כך למשל, בתקופה האחרונה האמירו מחירי הירקות שהפכו גבוהים מאי פעם, וכתוצאה מכך, משפחות רבות נאלצות לוותר על קניית ירקות טריים. ברור לכל שירקות הם מצרך בסיסי המהווה נדבך חשוב בתפריט בריא ומאוזן למבוגרים ולילדים,  ולכן יש חשיבות גדולה למנוע מצב בלתי סביר זה.

נוסף על כך, מנתונים שפורסמו עולה כי פערי התיווך, קרי, הפערים שבין המחיר שבו רוכש הסיטונאי מהחקלאי את התוצרת לבין מחירה לצרכן, עומדים על מאות אחוזים.

חוק פיקוח על מחירי מצרכים ושירותים, התשנ"ו–­1996, מסדיר ומעניק, בין היתר, את הסמכות לשרים הרלוונטיים לקבוע את הרווח המרבי שמותר להפיק ממכירת מצרכים ושירותים. ואולם, נראה כי בפועל אין שימוש מרובה בסמכות זו, ומוצרים בסיסיים רבים אינם נתונים לפיקוח כאמור. לפיכך, אין למעשה בקרה של ממש על הרווח המרבי שניתן להפיק בין מחיר המכירה הראשונה של המצרך לבין המחיר לצרכן הסופי, כשבין שני אלה ישנם גורמים מתווכים נוספים.

מוצע לקבוע סל בסיסי של ירקות, שהם מצרך אלמנטרי, כאשר הרווח המרבי על מוצרים אלו יהיה מוגבל ומפוקח, ויאפשר לרבים מאזרחי המדינה חסכון, גם אם מינימלי בשלב זה, בסל הקניות השבועי.

הצעת חוק זהה הונחה על שולחן הכנסת העשרים ושתיים על ידי חברת הכנסת אורלי לוי אבקסיס (פ/1314/22).

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"ז באייר התש"ף – 11.5.20

1. ס"ח התשנ"ו, עמ' 192. [↑](#footnote-ref-2)